**KÖZMEGHALLGATÁS 2022.**

**Beszámoló Solt Város Önkormányzat 2021. évben végzett munkájáról, az adóbevételek felhasználásáról és**

**tájékoztató a 2022. évi költségvetési tervezetről, a 2022. évi fejlesztési célkitűzésekről**

**Tisztelt Lakostársak!**

A helyi önkormányzat megalakulása óta hagyomány, hogy év elején a képviselő-testület beszámol a város lakosságának az előző év legfontosabb eseményeiről, a gazdálkodásról, a fejlesztésekről, és az előttünk álló év feladatairól. E hagyománynak és a törvényi kötelezettségeknek is eleget téve, ez évben is összehívjuk városunk lakosságát, a megrendezésre kerülő közmeghallgatásra.

Solt Város Önkormányzat a 2021. évi költségvetését 3 milliárd 681 millió 210 ezer forint bevételi és kiadási főösszeggel fogadta el.

Az önkormányzat 2021. évben **2 milliárd 119 millió** forint pénzeszközzel rendelkezett, melyből a megnyert pályázatok összege **2 milliárd 19 millió** forint volt, szabad pénzeszközként 2021 évben **100 millió 506 ezer** forint állt rendelkezésre.

Jelenleg az önkormányzatunk bankszámláin **988 millió** forint van, melyből a beruházásokra megnyert pályázati összeg **730 millió forint**, szabad pénzeszközünk jelenleg **258 millió 433 ezer** forint.

Ezekből az összegekből is látható, hogy Solt Város Önkormányzat pénzügyi helyzete a megszorítások, az elvonások, és a folyamatban lévő beruházások ellenére is stabil.

**Adóbevételek alakulása**

2021. évben az önkormányzatnak a magánszemélyek kommunális adójából 25 millió 200 ezer Ft bevétele keletkezett.

A szociálisan rászorulókat, valamint a présház, gazdasági épület tulajdonosait a képviselő-testület adókedvezményben részesítette, amelynek az értéke 5 millió 642 ezer Ft támogatást jelentett az adóalanyoknak.

A gépjárműadó teljes bevétele 2021. évben már a központi költségvetést illeti meg, beszedéséről a NAV gondoskodik. Önkormányzatunk csak a korábbi évek hátralékát jogosult behajtani, de ezen összegek sem a mi bevételünk.

A helyi iparűzési adó bevétele 2021. évben 409 millió 241 ezer Ft volt, mely összegben jelentős túlfizetés is keletkezett az által, hogy sok kisvállalkozó csak az elszámolásnál él a részére megállapított adókedvezménnyel.

A helyi adóbevételek teljes egészében a településen maradnak, melyeket az önkormányzat pályázati önerőként beruházásoknál, önkormányzati intézmények működtetésénél és a városgazdálkodásnál használ fel. Így adóbevételből működtetjük többek között a helyi labort az orvosi rendelőben, a mentési pontot, az orvosi ügyeletet, a közvilágítás és a városüzemeltetés finanszírozásának legnagyobb részét, a sportöltözőt, nyugdíjas klubok épületének fenntartását, közkutak működtetését, a térfigyelő kamera üzemeltetésének kiadásait, a civil szervezetek, kulturális rendezvények támogatását és minden olyan feladatot, amelyre az állam nem ad támogatást.

**Szociális ellátások**

**Az önkormányzat települési támogatást nyújt a lakhatáshoz kapcsolódó rendszeres kiadások viseléséhez, valamint a gyógyszerkiadások viseléséhez**, továbbá **rendkívüli települési támogatást biztosít** Solt Város Önkormányzat Képviselő-testületének az egyes szociális ellátási formák szabályozásáról szóló 26/2004. (IX.20.) rendeletében foglaltak szerint.

A gyermek szociális helyzete alapján, a jogosultsági feltételek fennállása esetén **rendszeres gyermekvédelmi kedvezmény**re jogosult. A veszélyhelyzeti intézkedések miatt a 2021 évben lejáró gyermekvédelmi kedvezményre való jogosultság hatálya a veszélyhelyzet megszűnését követő második hónap végéig meghosszabbodnak, így jelen veszélyhelyzeti intézkedéseket figyelembe véve 2022. augusztus 31. napjáig biztosan érvényben maradnak.

**SOLT - 2021. évi adatok:**

1. Köztemetés nem volt.
2. Rendszeres települési támogatásban – lakhatási: 53 fő részesült.
3. Rendszeres települési támogatásban – gyógyszer: 1 fő részesült.
4. Rendkívüli települési támogatásban 32 fő részesült.
5. Rendszeres gyermekvédelmi kedvezményre 2021. december 31-én 142 fő gyermek volt jogosult.
6. Kiegészítő gyermekvédelmi támogatásra és az ahhoz kapcsolódó pótlékra 2021. évben nem volt kifizetés.

**KÖZFOGLALKOZTATÁS**

2021. március 01. napjától a közfoglalkoztatási program bonyolítását a Solt Aranykulcs Nonprofit Kft. végzi. 2021. március 01. napjától – 2022. február 28. napjáig a járási startmunka-mintaprogramban vett részt az önkormányzat 100%-os tulajdonában lévő gazdasági társaság.

* A helyi sajátosságokra épülő programban 15 fő,
* a hosszabb időtartamú közfoglalkoztatási programban 5 fő,

összesen 20 fő került alkalmazásra.

A **2022. évben** tovább folytatjuk a közfoglalkoztatási programot a Solt Aranykulcs Nonprofit Kft. közreműködésével. **1 db helyi sajátosságokra épülő programra** (betonelem gyártás) (15 fő) nyújtott be pályázatot 2022. március 1. napjától, 2023. február 28. napjáig terjedő időszakra, és **1 db hosszabb időtartamú programra** (5 fő) nyújtanak be pályázatot 2022. március 1. napjától, 2023 február 28. napjáig.

**Solt Város Önkormányzat 2021. évi költségvetési tervezetéről**

Az Országgyűlés elfogadott a 2022. évi központi költségvetést, mely alapján a Magyar Államkincstár felmérése szerint meghatározásra került az önkormányzat központi költségvetési támogatásának összege. A központi költségvetési támogatásban jelentős változás csak a gyermekétkeztetés finanszírozásában történt, melynek oka, hogy a gyermekétkeztetés térítési díja második éve nem emelkedhet, de az élelmiszerek ára jelentősen megnőtt. A kettő közti különbséget kompenzálja az állami támogatás növekedése.

Solt Város Önkormányzat adóerő képességének emelkedése miatt a szolidáris hozzájárulási adó befizetésére kötelezettség is megemelkedett.

A költségvetési törvényben meghatározottak alapján a napokban elkészül az önkormányzat 2022. évi költségvetési rendelete, melyet a képviselő-testületnek - az intézményekkel történő egyeztetéseket követően - február 15-ig kell elfogadnia.

**2021. évi fejlesztések, 2022. évben tervezett fejlesztések**

Kissolti melegítő-tálaló konyha felújítása Jövőnk Energiája Térségfejlesztési Alapítványhoz (JETA) támogatással valósult meg. A projekt keretében padlóburkolat csere, födém szigetelés, belső falfestés, új fűtési rendszer és szellőzőrendszer kialakítása, és eszközbeszerzés történt, melyhez 30 millió Ft támogatást kapott az önkormányzat. A pályázat megvalósításának teljes költsége 38 millió Ft. A kivitelezési munkálatok 2020. novemberében befejeződtek, az eszközbeszerzés 2021. januárban lezajlott. A projekt pénzügyi elszámolása is megtörtént.

Belügyminisztériumi pályázat keretében 450 millió Ft-ot kapott Solt Város Önkormányzat multifunkcionális sportcsarnok építésére. A sportcsarnok kivitelezése 2020. májusában az eredményes közbeszerzési eljárás lefolytatása után megkezdődött. A munkálatok 2021. augusztusában befejeződtek. A kivitelezés összköltsége 1022 millió Ft. A projekt sikeres műszaki átadás-átvételi eljárását követően megtörtént az új épület használatbavételi engedélyének megszerzése. Jelenleg a támogatás pénzügyi elszámolás van folyamatban.

Többletforrás igény benyújtását követően az önkormányzat további 80,5 millió Ft támogatást kapott az önkormányzatok infrastrukturális fejlesztéseinek támogatása címén.

A Jövőnk Energiája Térségfejlesztési Alapítványhoz 2021. januárjában pályázatot nyújtott be az önkormányzat a városi térfigyelő kamerarendszer felújítására. A benyújtott pályázatot az Alapítvány 5 millió Ft összegű támogatásra érdemesnek ítélte. A beruházás keretében a rendőrséggel egyeztetett, közbiztonság szempontjából leginkább érzékeny helyszínen helyeztünk el 22 db új kamerát, ezáltal a meglévő kamerarendszer fejlesztését, korszerűsítését és egyúttal bővítését tudtuk megvalósítani. A szerződéskötést követően a szerelési munkálatok 2021. júliusban megtörténtek, valamint a pénzügyi elszámolás is lezajlott.

A Népi Program keretében a Teleki László Alapítványtól 2020. júliusában 80%-os finanszírozású, 1,5 millió Ft-os támogatást nyertünk el a tájház felújításához szükséges előkészítő, megalapozó dokumentumok elkészítésére. A pályázat keretében a későbbi felújításhoz szükséges építéstörténeti, faanyagvédelmi, statikai, faanyagdiagnosztikai és teljes építészeti tervdokumentáció készült. A program szakmailag 2021. márciusában lezárult, még a pályázat pénzügyi elszámolása szükséges.

Az Önkormányzat a Mesevár Óvoda és Mini Bölcsőde épületének tetőszerkezet felújítására pályázatot nyújtott be. A pályázatot támogatásra érdemesnek minősítették. A kivitelezési munkák 2021. augusztus végére befejeződtek. A pályázat keretében 19 millió Ft támogatást kapott az Önkormányzat, melyhez 11 millió Ft önerő volt szükséges. Jelenleg a projekt pénzügyi elszámolási folyamata van folyamatban.

A „Zöld város kialakítása” projekt keretében 499,9 millió Ft támogatást kapott Solt Város Önkormányzat. A megvalósítás során Törley Bálint utcában 8 üzlettel rendelkező Szolgáltató ház épült, a Kossuth Lajos utcában 21 férőhelyes parkoló lett kialakítva, felújításra került a Kossuth Lajos utcai szolgáltatóház mögötti parkoló is, valamint a Polgármesteri Hivatal alatt a Sákor-csatorna partján zöld övezet és játszótéri és szabadtéri fitness eszközök kerültek.

A kivitelezés befejeződött, a műszaki átadás- átvételi eljárás sikeresen lezárult. A pályázat pénzügyi elszámolása jelenleg folyamatban van.

Az Önkormányzat megvásárolta Solt belterületén elhelyezkedő Kossuth Lajos utcai 1109 hrsz-ú és 1110 hrsz-ú ingatlanokat. A Jövőnk Energiája Térségfejlesztési Alapítvány által nyújtott 7.1 millió Ft támogatásból az 1109 hrsz-ú ingatlanon kívánjuk megoldani a szemközti telken elhelyezkedő iskola dolgozóinak parkolási helyigényét, továbbiakban a két ingatlan összevonásával bővíteni a parkolóhelyek számát.

A beruházás keretében 649 m2-es ingatlanon kialakított zárt parkolóban 23 db jármű elhelyezése biztosított. A kivitelezési munkálatok befejeződtek, a műszaki átadás-átvételi eljárás megtörtént. Jelenleg a pályázat pénzügyi elszámolása zajlik.

A Szennyvíztisztító telep korszerűsítése és a tisztított szennyvíz Duna sodorvonalba történő bevezetése projekt keretén belül a kivitelezési munkák 2020. tavaszán megkezdődtek, ezzel párhuzamosan a szennyvízelvezetés és a Duna nagy vízi medrébe való bevezetés teljes egészében befejeződött. A szennyvíztisztitó telep és csatornahálózat fejlesztése 600 millió Ft-os támogatásból valósult meg. Két biológiai tisztító műtárgy készült és a régi technológiai épület (fúvógépház) felújítása megtörtént. Az új technológiának helyet adó épület megépült. A szennyvíztelepen kívüli beruházásra, mint a 3 km nyomott vezeték és a Duna-sodorvonalbeli bevezetésére az engedélyek alapján szeptemberben sor került A projekthez kapcsolódó építési munkálatok és ezzel egyidőben a próbaüzem is befejeződött. A műszaki átadás-átvételi eljárás és az üzembe helyezés is megtörtént. A vízjogi üzemeltetési engedélyezési eljárás is sikeresen lezárult.

Solt Város Önkormányzat pályázat a keretében egy új, egy csoportszobás bölcsőde kialakítása van folyamatban Kissolton, melyben 12 fő bölcsődés korú gyermek elhelyezésére lesz lehetőség. A megvalósításhoz 117 millió Ft vissza nem térítendő támogatást kapott a város. Nyílt közbeszerzési eljárás keretében nyertes ajánlattevővel megkötöttük a szerződést. A kivitelezési munkálatok 2021 szeptemberében már megkezdődtek.

Solt Város Önkormányzat által az ipari park kialakítására benyújtott támogatási kérelmet az irányító hatóság 300 millió Ft összegű támogatásra érdemesnek ítélte. Jelenleg az előkészületi munkálatok folyamatban vannak, az engedélyezési tervek elkészültek. A teljes kiviteli tervdokumentáció várhatóan január végére készül el, amelyet követően indulhat a közbeszerzési eljárás.

A TOP-1.2.1-15 Turisztikai pályázat keretében 100 %-os támogatással, 700 millió Ft-os támogatással pályázatot nyertünk a Solt-Dunatetétlen-Akasztó közti turisztikai kerékpárút megépítésére. 2020. szeptemberében lezárult a közbeszerzési eljárás a kerékpárút kivitelezési munkáira vonatkozóan. A nyertes ajánlattevővel, a SOLTÚT Kft-vel 2020. októberében aláírta mindhárom önkormányzat a vállalkozási szerződést. A területrendezések után novemberben megkezdődtek a kivitelezési munkálatok. A solti szakaszon decemberben befejeződtek a kivitelezési munkálatok, a műszaki átadás átvételi eljárás is lezajlott. Mivel forráshiány miatt Dunatetétlen és Akasztó Önkormányzatok esetében csak feltételesen támogatott projektként szerepelt, további forrásigénnyel kellet élnünk. A szükséges további 376 millió Ft-os támogatási összeget is sikerült elnyernünk. Így mindhárom szakaszra vonatkozóan megvalósulhat a kivitelezés.

Solton is sor került pályázat keretében ingyenesen elérhető wifi hálózat kiépítésére. A kivitelezés a város részéről pénzmozgást nem igényelt, az előfizetés rendezése lesz a feladat. A hálózat kiépítése megtörtént, a városban öt főbb közösségi helyszínen van már lehetőség ingyenes wifi hozzáférésre.

Iparfejlesztési Közhasznú Nonprofit Kft. által 1,17 millió Ft támogatásban részesült Solt Város Önkormányzat az illegális szemétlerakások megszüntetése céljából. A pályázat keretében 3 külterületi utat sikerült megtisztítani kb 5 km hosszúságban. A projekt keretében 95 m3 hulladék került elszállításra. A pályázat pénzügyi elszámolása folyamatban van.

A Béke tér 4. szám alatti, volt ÁFÉSZ iroda épületét megvette az önkormányzat. Az épület felújítására a Belügyminisztérium 102,965 millió forint vissza nem térítendő támogatást biztosított. A projekt keretében tetőfelújítást, külső és belső vakolást és festési munkálatokat végez el a nyertes kivitelező. Az épületbe új hidegburkolat kerül a könnyű tisztántarthatóság érdekében. A nyílászárókat javítani, cserélni kell korszerű műanyag nyílászárókra. Az épület villámvédelmi, elektromos és fűtési rendszere is újjáépítésre kerül. A felújított épületben civil szervezetek részére irodákat alakítunk ki.

Az önkormányzat pályázatot nyújtott be a Népi Program keretében a Teleki László Alapítványhoz 80%-os támogatási intenzitás mellett a Deák Ferenc u. 3. szám alatt lévő műemlék tájház felújítására a korábban pályázat keretében elkészült tervdokumentáció alapján. A tervezett munkálatok összköltsége 25 millió Ft, ebből támogatás 20 millió Ft. A beadott támogatási kérelem jelenleg elbírálás alatt van.

Pályázatot kívánunk benyújtani TOP plusz program keretében egy új művelődési ház építésére. Jelenleg ennek előkészítő munkálatai zajlanak, a tanulmánytervek elkészítése van folyamatban. A város a meglévő művelődési házat kinőtte. A megnövekedett igények új műszaki és építészeti megoldási lehetőségeket hívnak életre. Célunk egy egyszerű, de egyben elegáns épület megépítése, mely tágas teret biztosít különböző rendezvények szervezéséhez.

Amennyiben lehetőség nyílik rá, megfelelő pályázati lehetőség esetén az önkormányzat pályázatot kíván benyújtani a Tamási Á. u. 7. szám alatt lévő mozi épületének felújítására. A pályázat megvalósítása során nem csak az épület és környezete újulna meg, hanem természetesen a funkció ellátáshoz és kiszolgálásához is szükséges modern eszközök beszerzését is magába foglalná.

A megjelent a Belügyminisztérium 2022. évi önkormányzati feladatellátást szolgáló fejlesztések támogatására vonatkozó pályázati felhívása. Ennek alapján pályázatot szeretnénk benyújtani a polgármesteri hivatal épületének fűtéskorszerűsítése.

A Jövőnk Energiája Térségfejlesztési Alapítvány 2022. évi pályázati felhívása alapján pályázatot szeretnénk benyújtani napelemes rendszer telepítésére a sportcsarnok épületére.

Bízom benne, hogy városunk fejlesztési célkitűzései találkoznak az elfogadott operatív programokban megjelenő pályázatokkal.

A településünkön működő kis- és középvállalkozásokat, társadalmi és civil szervezeteket, de akár a magánszemélyeket is arra bíztatok, figyeljék a pályázati programok kiírását és pályázzanak eredményesen. Ezáltal városunk tovább fejlődik, munkahelyeket tud létesíteni, ez által nő a foglalkoztatottság, a bérek emelkednek és a családoknak jobb megélhetést tud nyújtani.

Köszönöm megtisztelő figyelmüket.

Solt, 2022. január 10.

Németh István

 polgármester